text: 22-årig kvinde stak kæresten med brødkniv
  04 december 2015 kl. 06.47
  Drabsforsøg i Fredericia. 38-årig mand var i livsfare.
  Klokken 21.59 fik Sydøstjyllands Politi en anmeldelse om husspektakler i en lejlighed på Korskærvej i Fredericia.
  Et kærestepar kom voldsomt op at skændes. Under opgøret stak den 22-årige kvinde sin 38-årige kæreste i brystet med ét stik med en brødkniv.
  - Det er forsøg på manddrab. Hans tilstand var så slem, så han var i livsfare, oplyser vagthavende Kristian Juliussen fra Sydøstjyllands Politi til TV SYD.
  Manden bliver behandlet på Kolding Sygehus. Hans tilstand betegnes nu som stabil, men det har ikke været muligt for politiet at afhøre ham endnu.
  Kvinden, der selv kontaktede politiet, bliver nu sigtet for drabsforsøg. Fredag fremstilles hun i grundlovsforhør.
  Årsagen til skænderiet er endnu ukendt.
  